text: Fik hustru og datter reddet ud ved brand
  22 juli 2013 kl. 04.49
  En 52-årig kvinde og hendes 19-årige datter blev reddet ud med en stige til førstesalen, da der tidligt mandag morgen udbrød brand over bageren på Lykkegårdsvej i Kolding.
  Det var bageren selv, der fik reddet sin familie ud. Han var på arbejde i sidebygningen, da branden blev opdaget kl. 5.08. Bagerfamilien bor i lejligheden på første sal - over bageriet.
  Bageren fik fat i en stige og fik hustruen og deres datter reddet ud af lejligheden, som blev kraftigt sod-skadet. De to kvinder blev bragt til sygehuset til observation for røgforgiftning.
  - Det var formentlig en computer, der var sat til opladning og placeret i en lænestol, der var årsagen til, at der opstår ild, siger politiets vagtchef, Bent Hedager Nielsen.
  Det er anden gang på en uge, at en computer anstifter en brand. I sidste uge udbrændte en lejlighed i Løget Høj i Vejle, fordi en bærbar computer var sat til opladning i en sofa. Lejlighedens beboer var ikke hjemme, da branden brød ud. Han mistede alt ved branden.
  